**“Dícsérjétek Istent”**

***A jóakaratú embereknek, szenvedő bolygónk testvéreinek, a klímaválságról.***

***Ferenc pápa apostoli levele***

***Róma, 2023. október 4.***

Ferenc pápa már jelezte, hogy az ökológia védőszentjének, Assisi Szent Ferencnek ünnepén, október negyedikén újabb üzenettel fordul a világhoz. Ez az üzenet kapcsolódik a Laudato si’ enciklika programjához és tanításához.

A ma – világnyelveken – nyilvánosságra hozott apostoli levél tartalmából tömören idéznénk (Zlinszky János fordításában és szerkesztésében). Ezt követően Nobilis Márió atya gondolatait adjuk közre a pápa üzenetével kapcsolatban.

* - - - - - -

Nyolc év telt el a Laudato si’ enciklika megjelentetése óta.

Válaszaink elégtelenek voltak, a világ omladozik körülöttünk.

Globális kérdésről van szó, és emberi méltóságunk a tét.

A klímaválság a strukturális bűn tragikus, szembeszökő példája.

A kérdés körül nem szűnik a ködösítés, a csúsztatás, a hamis információ terjesztése.

Még a katolikus egyházon belül is megjelennek ezek az ostoba nézetek.

Nem kétséges azonban, hogy a változás sebessége példátlan és egyedi,
hogy a változást az emberi tevékenység váltja ki, hogy az a legszegényebbeket sújtja legjobban, noha ők felelnek érte legkevésbé.

A klímaváltozás pusztítja az életfeltételeket, a vagyont, a munkahelyeket.

Bizonyos hatások már visszafordíthatatlanok lehetnek. A helyzet egyre kritikusabb, kockázatosabb.

Ebben a helyzetben a technológiai lehetőségek, az erőforrások fölötti hatalom egy szűk réteg kezében összpontosul. Azonban a hatalom növelése és koncentrációja nem jelent haladást az emberiség számára.

Technológiai fejlődésünk nem társul a felelősségérzet és a lelkiismeret fejlődésével. Képtelenek vagyunk tiszta fejjel önuralmat gyakorolni.

Becsületes tisztánlátásra van szükségünk, hogy beismerjük: a “haladásunk” ellenünk fordult.

A marketing és a hazug tájékoztatás elfedi a hatalom erkölcstelenségét.

A haladásról és gazdasági növekedésről való szólamok elfedik a valóságot a helyi közösségek elől, akik élőhelyeik pusztulásával, földjeik elvesztésével, életminőségük romlásával, közösségeik szétzilálódásával és a jövőbe vetett remény elvesztésével fizetnek.

Mindennek gyökere az, ahogy a gazdaságot értelmezzük és működtetjük: a mindenekfölötti profitmaximalizálás, és a jómódú kevesek helyzetének megszilárdítása érdekében.

A változást, megoldást többoldalú államközi megállapodások megkötése és végrehajtása hozhatja el, nem valamely nagyhatalmú, szűk elit alkotta világkormány.

Az ENSZ Éghajlatváltozási Keretegyezményének idei, Dubaiban rendezendő 28. konferenciája irányváltást hozhatna, hitelesítve az eddigi jóindulatú, de elégtelen erőfeszítéseket. Jogilag kötelező megállapodásra van szükség az energia-átmenetről, amely hatékony, mindenkire érvényes, és átlátható.

Tisztáznunk kell végre hogy a klímakérdés nem valami romantikus zöld ügy,
hanem emberi és társadalmi probléma a közösségek és kormányzás minden szintjén.

Az emberi élet azonban értelmezhetetlen és fenntarthatatlan a többi teremtmény nélkül. Az univerzum tagjaként, láthatatlanul összekapcsolva, egyetlen család vagyunk. Nem saját akaratunkból – Isten kötött össze bennünket.

Ezért a kiengesztelődés zarándoklatára hívok minden embert, azzal együtt, hogy leghatékonyabb válaszok nem az egyes emberektől, hanem nagyléptékű nemzeti és nemzetközi szintű politikai döntésektől várhatók. A legfontosabb azonban annak belátása, hogy tartós változás nem érhető el kulturális változtatás nélkül, egy érettebb életstílus és meggyőződés nélkül, a személyes szintű változás nélkül. Elsősorban a felelőtlen nyugati életstílus széleskörű megváltoztatása hozna jelentős és hosszútávú eredményt, továbblépést az egymásról való őszinte gondoskodás felé.

Levelem kezdő gondolata, felszólítása nem véletlenül az, hogy “*Istent* dícsérjétek!” Amikor ugyanis emberek Isten helyét akarják elfoglalni, ezzel saját maguk legádázabb ellenségeivé válnak.

\_\_\_\_\_\_\_\_\_\_\_\_\_\_\_\_\_\_\_\_\_\_

A dokumentum műfaja **“apostoli levél”**, ami egy konkrétabb műfaj, jellemzően aktualitásokhoz szól hozzá. Tehát **nem enciklika,** és nem is igazán pontos az, hogy “a Laudato si' folytatása”, mert nem annyira általános érvényű és örök időkre szóló, bár lehet, hogy pár megfogalmazását azért sokáig fogják idézni.

A címe **Laudate Deum (Dicsérjétek Istent)**. Ismét Szent Ferencre való hivatkozással kezdődik, a Pápa neki tulajdonítja ezt a kifejezést is, úgy értve, hogy Ferenc a “Dicsérjétek Istent minden teremtményéért” felszólítást valósította meg egész életével, tetteivel és gesztusaival. (És énekével, ezt Ferenc pápa sosem hagyja említés nélkül, nyilván főleg a Naphimnuszra gondolva.)

**Ebben a dokumentumban a Pápa mint a világ egyik meghatározó globális vezetője lép fel, és azonnali, hatékony változtatásokat sürget, elsősorban nemzetközi politikai és gazdaság téren a klímaváltozással szemben.** Ez a dokumentum legtömörebb jellemzése.

Mielőtt valaki kifogásolná, hogy a Pápa miért hangsúlyozza e dokumentumban ennyire a nagy hatalmú rendszerek felelősségét, miért teszi arra az oldalra a hangsúlyt, szeretném az előbbi bekezdésben mondottakat erről az oldalról is megvilágítani: **most a nagy rendszerek felelőseihez beszél, és bennük akarja a felelősségérzetet felébreszteni.** Tehát nem, a Pápa nem állt annak a véleménynek az oldalára, hogy “az egyén nem tehet semmit, cselekedjenek a hatalmasok”, (nagyon szépen bele is fűzi a gondolatmenetébe az egyének, családok cselekvésének méltóságát és erejét), hanem arról van szó, hogy **ezúttal hozzájuk, a „hatalmasokhoz” akar elsősorban szólni**.

Hosszan magyarázza a klímaváltozás ténye és emberi (antropogén) eredete melletti tudományos érveket, **mintegy pápai tanítás szintjére emelve, hogy a klímaváltozás tény és mi vagyunk az oka**. Szomorúan jegyzi meg, hogy “még a katolikusok között is” akadnak, akik ezeket a tényeket tagadni próbálják, és kemény szavakkal, egyértelműen elítéli azokat, akik a tagadás különböző formáival próbálkoznak, hogy elkerüljék a cselekvés szükségességét. Ez az egyértelműség, ha lehet, még egyértelműbb, szigorúbb, mint a LS-ben volt.

Hosszú és fontos szakaszt szentel **a technokrata paradigma kritikájának,** amely a világot egyrészt kihasználható nyersanyagforrásnak tekinti, másrészt a klímaváltozást olyan apró problémának tartja, amely technikai megoldásokkal orvosolható. A Pápa a technokrata paradigmát (mint a LS-ben is) antropológiai gondnak tartja, mint átfogó tévedést az emberiség és a világ viszonyában, és nagyon határozottan a megtagadását követeli.

A másik hosszan tárgyalt kritikája **az eddigi megoldási próbálkozásokat** érinti. Felsorolja a klímacsúcsok sorozatát, és erősen kritizálja a sikertelenségeket illetve a sikerek (például a párizsi csúcs) utáni hatékonytalan megvalósítást.

Az eddigi megoldások kritikájára válaszul egy sokkal hatékonyabb nemzetközi, világszintű, **valódi hatalommal felruházott multilaterális rendszer** létrehozását szorgalmazza. *Nem* kifejezetten *“világkormányt” akar*, hanem a legtöbbször használt kifejezése a multilateralitás, amelyben mérettől függetlenül minden ország részt vesz, azok is, amelyek kicsik (de fontosak lehetnek, mert adott esetben ők találták meg valamire a hatékony megoldást, őket kellene követni), illetve amelyek a szegények érdekeit tudják képviselni (mert lakosságuk nagy része szegény, illetve mert nemzeti szinten szenvednek a klímaváltozás következményeitől, miközben nem ők az előidézői).

Ezek után derül ki ***a dokumentum igazi apropója: a Dubajban most novemberben tartandó klímacsúcs****.* Ahogy a Laudato si' megjelenési időpontjának fontos apropója volt a 2015 szeptemberi ENSZ-közgyűlés, és a decemberi párizsi klímacsúcs, úgy most úgy időzítette ezt az újabb apostoli buzdítást, hogy nagyon “hangosan” **valódi eredmények elérésére szólítson fel Dubajban**. Ez a Laudate Deum igazi aktualitása, ezért nem egészen pontos, hogy “a Laudato si' folytatása”: ugyanis nem “ötletszerű továbbírás”, hanem konkrét eseményhez kapcsolódó üzenet. A LS-vel ellentétben (ahol nem volt direkt utalás a párizsi csúcsra) itt ez hangsúlyosan teret is kap, egy külön fejezet foglalkozik azzal, hogy mit kellene tenni a klímacsúcson idén év végén. Ez az oka annak is, hogy a Pápa most annyira a nagy rendszerek felelősségét hangsúlyozza, és kevesebbet beszél az egyénekről.

Ugyanakkor a dokumentumnak mégiscsak fontos jellemzője **a LS-hez való kapcsolódás**. Nagyon sok a közvetlen idézet onnan, teljes bekezdések megismétlése akár, azzal a nyomatékkal, hogy “megmondtam már”. A LD elején tisztázza is a Pápa, hogy mindent megírt már a LS-ben, de **azt kellett látnia, hogy nem vettük komolyan** (az ő szavait és úgy általában a helyzetünket). Tulajdonképpen nem sok az új mondanivaló a LS-hez képest, inkább bizonyos, ott is megtalálható üzenetek kapnak most bővebb, aktualizált és nyomatékosított kifejtést. Ilyenformán aztán azt is ki lehet olvasni a LD-ból, hogy a Pápa maga hogyan olvassa a LS-t, tehát hogy (most épp) ő maga mit is tart a legfontosabbnak abból.

A Laudate Deum tehát egy konkrét, aktuális eseményekhez kapcsolódó és erős, kemény üzenet, felszólítás, hogy **“tessék azonnal megtenni minden lényegeset a klímaváltozás ellen”**. Elsősorban a nemzetközi közösséghez szól, intézmények létrehozására, hatékonyabbá alakítására és valódi hatalommal, cselekvőképességgel való felruházására szólít fel.

*Ft. Nobilis Márió, Naphimnusz Teremtésvédelmi egyesület*